**ΠΡΟΫΠΟΘΕΣΕΙΣ ΣΥΝΕΡΓΑΣΙΑΣ ΟΔΟΝΤΟΤΕΧΝΙΚΩΝ ΕΡΓΑΣΤΗΡΙΩΝ ΜΕ ΚΛΙΝΙΚΗ ΣΥΝΟΛΙΚΗΣ ΑΝΤΙΜΕΤΩΠΙΣΗΣ ΑΣΘΕΝΗ (ΚΣΑΑ)**

**Πριν την έναρξη της συνεργασίας:**

Το οδοντοτεχνικό εργαστήριο θα πρέπει:

* Να έχει νόμιμη άδεια λειτουργίας, την οποία και να καταθέσει.
* Να κάνει χρήση αρθρωτήρων σταθερών αποκλίσεων (ή καλύτερων) και να παραδίνει τις οδοντοτεχνικές εργασίες με τον αρθρωτήρα, ο οποίος και θα επιστρέφεται.
* Να χρησιμοποιεί πιστοποιημένα υλικά με ελεγμένη βιοσυμβατότητα για τις προσθετικές αποκαταστάσεις που παραδίδει
* Να κάνει χρήση σύγχρονου τύπου εκμαγείων με κινητά κολοβώματα στην Ακίνητη Προσθετική.
* Να έχει τη δυνατότητα παραλαβής και παράδοσης των εργασιών, στην Οδοντιατρική Σχολή, το πρωί γύρω στις 8:00 π.μ., το μεσημέρι γύρω στις 12:30μ.μ. και το απόγευμα στις 5.00 μ.μ. (ώρες έναρξης και λήξης κλινικής).
* Ο μέγιστος χρόνος παράδοσης κάθε εργασίας να μην υπερβαίνει τις 5 εργάσιμες
* Να παραδίδει τις εργασίες σε σωστή, ασφαλή συσκευασία
* Να αποδέχεται το τιμολόγιο που προτείνεται από την Οδοντιατρική Σχολή (Τιμολόγιο Οδοντοτεχνικών Εργασιών) και τους όρους συνεργασίας.
* Οδοντοτεχνικά εργαστήρια που έχουν εργασιακή σχέση με εργαζόμενους στην Οδοντιατρική Σχολή δεν μπορούν να εκδηλώσουν ενδιαφέρον στην παρούσα πρόσκληση

**Κατά τη διάρκεια της συνεργασίας:**

* Το οδοντοτεχνικό εργαστήριο θα πρέπει υποχρεωτικά να λαμβάνει φύλλο με οδηγίες, ανά εργασία και ανά στάδιο υπογεγραμμένη από τον υπεύθυνο προσθετικής του περιστατικού, τις οποίες και θα πρέπει να ακολουθεί. Σε καμία περίπτωση δεν θα πρέπει το εργαστήριο να αναλαμβάνει ή να κατασκευάζει οδοντοτεχνική εργασία χωρίς υπογεγραμμένο έγγραφο. Η επανειλημμένη κατασκευή εργασιών χωρίς φύλλο εργασίας αποτελεί λόγο διακοπής συνεργασίας με το εργαστήριο.
* Οι ακίνητες προσθετικές εργασίες που θα παραδίδονται στο φοιτητή θα πρέπει να εφαρμόζουν ικανοποιητικά στα εκμαγεία εργασίας, χωρίς αυτά να φέρουν σημάδια κακοποίησης. Επίσης, το εργαστήριο θα πρέπει να διατηρεί ένα δεύτερο άκοπο εκμαγείο αναφοράς (ελέγχου) μέχρι την τοποθέτηση της εργασίας στο στόμα του ασθενή.
* Στην περίπτωση ανάγκης για επανάληψη της προσθετικής εργασίας θα γίνεται αρχική έγγραφη επικοινωνία με το εργαστήριο από τον υπεύθυνο προσθετικής της ομάδας και το εργαστήριο θα πρέπει να επαναλάβει την εργασία χωρίς χρέωση. Σε περίπτωση που υπάρχει διαφωνία για την υπαιτιότητα ή όχι του εργαστηρίου θα εκτιμάται το περιστατικό από τριμελή ομάδα μελών ΔΕΠ, αποτελούμενη από τους δύο υπεύθυνους κλινικής της Ακίνητης και Κινητής Προσθετικής και τον υπεύθυνο του περιστατικού. Αν το εργαστήριο αρνηθεί τότε θα διακόπτεται η συνεργασία. Αν όμως κριθεί ότι πρόκειται για λάθος που δεν ευθύνεται το εργαστήριο, η Σχολή θα αναλαμβάνει το κόστος επανάληψης.
* Η Οδοντιατρική Σχολή διατηρεί το δικαίωμα της μονομερούς παύσης συνεργασίας με κάποιο εργαστήριο εφόσον εμφανιστούν πολλαπλά, καταγεγραμμένα και τεκμηριωμένα προβλήματα συνεργασίας (ποιότητα εργασίας, χρόνοι παράδοσης, μη-συμμόρφωση με τις γραπτές οδηγίες κλπ). Θα προηγηθεί σχετική ενημέρωση του εργαστηρίου για προβλήματα της μορφής που περιγράφονται, πριν την όποια διακοπή της συνεργασίας.
* Μετά την κατάρτιση της λίστας, η Οδοντιατρική Σχολή, δια εκπροσώπων της, θα μπορεί να επισκέπτεται εάν κριθεί απαραίτητο τα συνεργαζόμενα εργαστήρια.

**Απαραίτητα δικαιολογητικά για συνεργασία με την Οδοντιατρική Σχολή του Εθνικού και Καποδιστριακού Πανεπιστημίου Αθηνών.**

* Επικυρωμένο αντίγραφο της άδειας λειτουργίας του οδοντοτεχνικού εργαστηρίου.
* Στον κατάλογο εργασιών που επισυνάπτεται παρακαλούμε σημειώστε αυτές που πιθανά δεν μπορεί να προσφέρει το εργαστήριό σας.
* Τον τύπο και τους αριθμούς σειράς των αρθρωτήρων σταθερών αποκλίσεων (ή καλύτερων) που έχετε διαθέσιμους για χρήση από φοιτητές της Σχολής.
* Κατάλογο με τα υλικά που χρησιμοποιούνται για την κατασκευή των συνηθέστερων προσθετικών αποκαταστάσεων (κράμα για μεταλλοκεραμικές εργασίες, είδος πορσελάνης, εν θερμώ πολυμεριζόμενη ακρυλική ρητίνη, κράμα για ενδορριζικούς άξονες)
* Το είδος των εκμαγείων κινητών κολοβωμάτων που χρησιμοποιείται καθώς και το είδος και αριθμό σειράς των συσκευών που τυχόν χρειάζονται για την κατασκευή των εκμαγείων αυτών (π.χ. συσκευή Pindex, συσκευή κοπής εκμαγείων κλπ). Σε περίπτωση τροποποίησης κατά τη διάρκεια των δύο (2) ετών συνεργασίας θα πρέπει να υπάρχει σχετική ενημέρωση.
* Υπεύθυνη δήλωση ότι τα στοιχεία που αναφέρονται είναι αληθινά και ότι γίνονται αποδεκτοί οι όροι συνεργασίας .